เปลี่ยน ‘อั่งเปา’  เป็นหลักประกัน
โดย...ชัตน์วรี (shewarat@hotmail.com)
4 ก.พ. 2559

โดย...ชัตน์วรี ([email protected])
อีกไม่กี่วันจะเข้าสู่เทศกาลตรุษจีนแล้ว เรียกได้ว่าเป็นเทศกาลรับทรัพย์ของเหล่าลูกเด็กเล็กแดงก็ว่าได้ สำหรับผู้ใหญ่ก็ต่างรอคอยให้ลูกๆ หลานๆ มาเยี่ยมเยียน
ปกติการแจกอั่งเปาจะเป็น “เงิน หรือ ทอง” ส่วนใหญ่เมื่อได้รับแล้ว ผู้รับก็เอาไปจับจ่ายใช้สอย 
จะดีไหมถ้าปีนี้เราเปลี่ยนอั่งเปาที่ได้รับหรืออั่งเปาที่มอบให้ มาเป็น “หลักประกัน” ในการสร้างความมั่นคงให้กับชีวิต เพียงเลือกกรมธรรม์ให้เหมาะสมกับความต้องการกับคนที่คุณรัก การให้ในรูปแบบนี้จะไม่สูญเปล่า แต่จะเป็นการต่อยอดอนาคตที่มั่นคงด้วยความรักและความปรารถนาดี
การแสดงออกถึงความรักความห่วงใยมีหลายรูปแบบ การมอบหลักประกันชีวิตที่มั่นคงก็เสมือนการแสดงความรักในรูปแบบที่ยั่งยืน แบบประกันชีวิตมีหลายประเภทให้เลือกสรร ขึ้นอยู่กับความต้องการของแต่ละบุคคล
ตรุษจีนปีนี้หากคุณกำลังคิดว่าจะมอบอั่งเปาให้กับลูกหลาน หรือจะสั่งกระเช้าอะไรเพื่อไปอวยพรให้กับคนที่คุณรักและเคารพ
คุณลองหาหลักประกันชีวิตที่เหมาะสมกับผู้รับเข้าไปอยู่ในตัวเลือกด้วยจะดีกว่าหรือไม่ เพราะการประกันชีวิตก็เสมือนเป็นเครื่องมือการออมชนิดหนึ่ง ที่ผู้ออมสามารถกำหนดเป้าหมายในอนาคตด้วยตนเองได้ หากท่านจะสร้างหลักประกันที่ดีให้กับลูกหลาน
แบบประกันชีวิตมี 4 แบบ ทั้งแบบชั่วระยะเวลา แบบตลอดชีพ แบบสะสมทรัพย์ แบบเงินได้ประจำ แต่ละแบบก็มีข้อดีแตกต่างกัน อยู่ที่ความต้องการของผู้ที่คุณจะมอบให้
“ประกันชีวิต” ในสมัยนี้ก็ไม่ได้แพงจนเอื้อมไม่ถึงและเป็นสิ่งที่ควรจะมี ดังนั้นตรุษจีนปีนี้จึงอยากให้ลองเปลี่ยนอั่งเปามาเป็นหลักประกันที่มั่นคงกันนะ
มีอีกเรื่องหนึ่งที่เก็บมาฝาก จากผลสำรวจของธนาคารยูโอบี พบว่าผู้ที่รับซองอั่งเปา 1 ใน 3 จะเอาเงินอั่งเปาไปออม หรือไปลงทุน และเกือบครึ่งหนึ่งของผู้ตอบแบบสอบถามจะนำเงินไปใช้ ขณะที่ 14% จะเอาเงินไปใช้หนี้ 16% จะนำไปบริจาคเพื่อการกุศล และ 10% จะนำไปให้สมาชิกครอบครัวคนอื่นๆ 
ข้อมูล - พิชา สิริโยธิน ผู้อำนวยการบริหาร สมาคมประกันชีวิตไทย